ঘটনার বর্ণনা দিতে গিয়ে দামোদর মন্দিরের পূজারি হেসে লুটোচ্ছেন। বললেন, “কেন শ্যামানন্দ প্রভু আর একটা নূপুর দেখতে চেয়েছিলেন জানেন? কারণ, রাধারানি কখনও কাউকে তাঁর চরণ দর্শন করতে দিতেন না। খেয়াল করে দেখবেন রাধার ছবিতে পা ঢাকা থাকে সবসময়। শ্যামানন্দ ধরে ফেলেছিলেন। ভাবছেন ‘যদি তোমায় পাই, তবে আমায় পায় কে’। রাইকে দর্শন দিতে হয়েছিল। আর দিয়েছিলেন এক চমৎকার উপহার। শ্যামসুন্দর মন্দিরের ছোট্ট সেই গিরিধারীর মূর্তি। ওটি রাধারানির হৃদিমাঝারে তৈরি গো!”